钦定古今图书集成/明伦汇编/官常典/第668卷 > 《辞随王子隆笺》南齐·谢朓
## 钦定古今图书集成/明伦汇编/官常典/第668卷 > 《辞随王子隆笺》南齐·谢朓

“故吏文学谢朓死罪死罪。”即日被尚书召，以朓补中
军新安王记室参军。朓闻黄汗之水，愿朝宗而每竭；
驽蹇之乘，希沃若而中疲。何则？皋壤摇落，对之惆怅，
岐路东西，或以呜唈。况乃服仪徒拥，归志莫从，邈若
坠雨，翩似秋蒂，朓实庸流，行能无算。属天地休明，山
川受纳，褒采一介，抽扬小善。故得舍耒场圃，奉笔兔
园。“东乱三江，西浮七泽。契阔戎旃，从容䜩语。长裾日
曳，后乘载脂。荣立府庭，恩加颜色。沐发晞阳，未测涯
涘。抚臆论报，早誓肌骨。不悟沧溟未运，波臣自荡。渤
澥方春，旅翮先谢，清切藩房，寂寥旧荜。轻舟反溯，吊
影独留。白云在天，龙门不见。去德滋永，思德滋深。惟
待青江可望，候归艎于春渚；朱邸方”开，效蓬心于秋
实。如其簪履或存，衽席无改。虽复身填沟壑，犹望妻
子知归。揽涕告辞，悲来横集。不任犬马之诚。